|  |
| --- |
| **Nagy Istvánné, a „Sióagárdért Emlékérem” 2006. évi kitüntetettje életútjának és munkásságának méltatása** *(Elhangzott Sióagárdon, 2006. június 9-én)*      Nagy Istvánné, született Fejős Ilona. 1957. szeptember 10-én született Sióagárdon. Szülőfalujában végezte az általános iskolát, majd Szekszárdon az óvónőképző szakközépiskolában érettségizett.  Érettségi után munkába állt a sióagárdi óvodában. Munka mellett továbbtanult, és levelező úton szerzett óvónői diplomát a Kecskeméti Óvónőképző intézetben. Férjezett, három gyönyörű lánya van.  Ilyen életrajzi adatai mindenkinek vannak. De Nagy Istvánné Fejős Ilonáról ennél sokkal többet lehet mondani. Tősgyökeres sióagárdi. Szülei, nagyszülei szegény emberek, akiktől szerénységet, szorgalmat, tisztességet tanult. Örökségként kapta azt a tudatot, hogy élni csak közösségben lehet, családban, utcában, faluban egyaránt. Gyerekkorában kevés szavú, félszeg kicsi lány, de nyitott szemmel jár a világban, és nagyon szeret játszani. Talán már akkor fogant meg benne az a felismerés, hogy a játék az emberré válás nélkülözhetetlen eszköze, hogy a játékon keresztül juthatunk el az emberi kiteljesedésig. Talán ez motiválta a pályaválasztást is, és ahogy megtalálta a helyét, és feladatát a legkisebbek lelkének formálásában, a Fejős Ilikéből szép lassan Ilike óvó néni lett. Óvónő lett, és talán ennél egy kicsivel több is, olyan pedagógus, aki hittel, elhivatottsággal végzi a munkáját. Aki nem zárkózik be a foglalkozási terem falai közé, hanem kitárja a kapukat és beengedi az életet, hogy a rábízott gyermekek az életbe játsszák be magukat. Minden eszközt megragad arra, hogy sokoldalúan alakítsa, formálja a gyermekek lelkét. Tevékenységének értékét jelzi, hogy több mint tíz esztendeig vezetője is volt a sióagárdi óvodának.  Azok közé a sióagárdi emberek közé tartozik, akik tudják. hogy ennek a falunak a lakói mekkora kulturális értéket teremtettek. Kicsi korától kezdve tudatosan törekedett ennek megismerésére és a hajdani népszokások, játékok, dalok, táncok megismertetése, tanítása része lett mindennapos munkájának. Már gyermekkorában bekapcsolódott a tánccsoport munkájába. Ehhez némi családi indíttatása is volt, hiszen édesapja bőgőse volt a hajdani zenekarnak, a sióagárdi ruha példásan szép viselését édesanyjától tanulta.  Nem elégedett meg azzal, hogy csupán egy tagja legyen a tánccsoportnak, még diákként beiratkozott a néptáncoktatói tanfolyamra, és azt elvégezvén „C” kategóriás néptáncoktatói minősítést nyert.  Gyermektánc csoportot szervezett, és azóta a sióagárdi néptáncoktatásban ő a folytonosság. Kitartóan tanítja a gyerekeket, részt vesz minden szakmai fórumon, küszködik a nehézségekkel, kiváló kompromisszum készségével mindig megtalálja az utat tanítványai táncos tudásának megmutatására.  Lelkesedését nem törik meg a nehézségek, a megfelelő támogatás hiánya, a szűkös anyagi, és technikai körülmények, a gyakran megnyilvánuló közöny. Teszi a dolgát, ha kell saját ruhatárából öltözteti fel a gyerekeket. Felnőttként példamutatóan ott táncol a fiatalok között, szótértve azokkal, szerényen, de határozottan példát mutatva. Hogy a falu tánchagyományát anyanyelvi szinten tudja annak bizonyítéka, hogy a nagyon szigorú zsűri előtt elnyerte a megtisztelő „Fülöp Ferenc” díjat.  Igazi közösségi ember, együtt gondolkozik a társaival, és csendes megszólalásaival természetes vezető szerepet tölt be az együttesben. Ha a közösség érdekében tenni kell valamit mindig az elsők között van.  Ott van minden falusi rendezvényen, munkában és ünneplésben egyaránt.  Jelen van a község hitéletében, és aktív az Egyházközösség életében is.  A gyermekek között végzett munkával kapcsolatban így vall magáról: „Ez is segített ahhoz, hogy az eddigi zárkózottságom oldódjon, és közéletibb emberré váljak.” íme a bizonyíték arra, hogy tudatosan formálta magát ilyenné, és szeretné ilyenné, közéleti emberré formálni tanítványait is.  Sajnos, a huszonegyedik századra a hajdani életerős faluközösség felbomlott az emberek emlékezetéből kikopnak a régi  szokások, és egyre kevesebben vannak azok is, akik még fel tudják venni az agárdi ruhát.  Már alig van ember a faluban, aki még emlékezni tud a lányok vasárnap délutáni karikáira a templom és a hősi szobor között, vagy a népviseleti parádénak is beillő Úrnapi körmenetekre.  Több olyan ember kellene, aki meg akarja ismerni e falu népe által teremtett, egy évszázadig őrzött sajátosan egyedi kultúrát, és az ismeretekből minél többet átadjon az utánunk következő nemzedékeknek.  Egy ilyen ember biztosan van: Nagy Istvánné Fejős Ilona, Ilike óvó néni, akit az őszinteségéből fakadó munkásságáért ma köszönete képpen kitüntet a falu.    Szabadi Mihály |
|  |
|  |
|  |
|  |